Ġo għar imberraħ tidher l-omm Marija, Ġużeppi ħdejha t-tnejn bil-bard musfara, Maxtura b'xi tibniet bejn baqra u ħmara Fejn hemm fi ħrieqi: il-Bambin tarbija; U fejn xi palma jew dwejriet kennija Rgħajja reqdin b'xi anġlu jagħti l-bxara: Waslu, ġejjin, kulħadd lejn l-għar biex jara, Mill-belt ta' Betlem, l-aktar nies għaqlija: Fuq għolja midħna, fejn il-wied xi sienja; Fil-bogħod il-bogħod, rekbin fuq iġmla, gejja Lejn dak il-għar, ma' kewkba s-slaten Maġi. Presepju sbejjaħ, b'ruħ ta' tifel ħienja Ħdejk noqgħod jien, tbissima fuq xofftejja: Int tnissel fija: sliem u ħsieb farraġi, MARJU AGIUS – LEĦEN IL-MALTI 1931